Shavkat Mirziyoyev Andijon viloyatida qishloq xoʻjaligi sohasida amalga oshiriladigan loyihalar bilan tanishdi

02.06.2017
Andijon viloyati Ulugʻnor tumanida tashkil etiladigan 2000 bosh qoramol va 10 000 bosh naslli echki boqishga moʻljallangan chorvachilik kompleksi va sutni qayta ishlash loyihasining taqdimoti boʻlib oʻtdi. Prezidentimizga loyiha haqida batafsil ma’lumot berildi. 


Davlatimiz rahbari aholini sifatli sut va sut mahsulotlari bilan ta’minlash muhim vazifalardan biri ekanligini ta’kidladi. 


Boʻz tumanidagi «Evro Ekfin» mas’uliyati cheklangan jamiyati jahon bozori talablaridan kelib chiqib, eng soʻnggi texnologiyalar asosida sutni qayta ishlash va sut mahsulotlari ishlab chiqarish loyihasini amalga oshirmoqda. 


Bugungi kunda qurilish ishlari olib borilayotgan chorvachilik kompleksida 2 ming bosh zotli qoramol boqish koʻzda tutilgan. 200 kishining bandligi ta’minlanadigan kompleks ishga tushgach, yiliga 13 ming tonna sut yetkazib beriladi. 


Davlatimiz rahbari chorvachilikni yanada rivojlantirish boʻyicha kerakli tavsiyalar berdi. Fermer xoʻjaligining ushbu loyihasini har taraflama qoʻllab-quvvatlash lozimligini ta’kidladi. 


Asaka tumanidagi «Umid» xususiy korxonasining parranda boqishga ixtisoslashgan kompleksi loyihasi ham koʻrildi. Hozirgi kunda korxonada 80 ming bosh parranda boqilmoqda. Yangi loyihaga koʻra, 80 million dona tuxum va 150 tonna parranda goʻshti yetkazib beriladi. Majmua ishga tushgach, 100 kishi doimiy ish joyiga ega boʻladi. 


Mamlakatimizda parrandachilikni rivojlantirish, bu tarmoqqa investitsiya jalb qilish, ushbu faoliyat turi bilan shugʻullanadigan tadbirkorlarni qoʻllab-quvvatlashga alohida e’tibor qaratilmoqda. Aholining parranda goʻshtiga boʻlgan talabini inobatga olib, bu sohada yangi loyihalarni ishlab chiqish boʻyicha mutasaddilarga kerakli koʻrsatmalar berildi. 


Oltinkoʻl tumanida tomorqalardan unumli foydalanish borasida ilgʻor tajriba toʻplangan. Ayniqsa, "Koʻmakay", "Choʻntak" mahalla fuqarolar yigʻinlarida namunali ishlar tashkil etilgan. Davlatimiz rahbari tijorat banklari va tashabbuskorlar tomonidan aholi xonadonlariga limon, unabi va yongʻoq koʻchatlari ekish va parranda yetkazib berish dasturining ushbu tuman misolidagi taqdimoti bilan tanishdi. Loyihalarni yanada takomillashtirish, ularni belgilangan muddatlarda ishga tushirish yuzasidan mutasaddilarga topshiriqlar berdi.